VEGA og Live Nation præsenterer
**Kom til dommedagsfest med Thy Art is Murder**

*Kom med, når det australske band Thy Art is Murder den 20. oktober suger Lille VEGA ind i deathcore-genrens mørke, kaotiske univers af bombastiske guitarer og lyriske dommedagsprofetier.*

Thy Art is Murder kombinerer hastighed, vildskab og teknisk kunnen og leverer det ypperste inden for deathcore-genren. I 2015 udgav bandet deres seneste album *Holy War* ved siden af deres intense turné aktiviteter. Albummet røg ind på Billboards Top 200 efter blot en uge i salg og landede ligeledes på en syvende plads på den australske Aria Charts – den hidtil højeste rangering for et alternativ, ekstremt metal act.

*Holy War* er produceret af Will Putney (After The Burial, Northlane, Fit For An Autopsy). I hans hænder begejstrer Thy Art is Murder med deres forfriskende lyd og knusende tunge distortede guitarer.

Bandet blev dannet tilbage i 2006 i en forstad til Sydney af Brendan Van Ryn, Gary Markowski, Sean Delander, Josh King og Lee Stanton.

Efter at have opbygget en solid fanbase i Sydney og omegn gik bandet i 2008 i studiet for at indspille debutep´en *Infinity Death*, som fik folk til at slå øjnene op. De teknisk komplicerede deathcore-perler med de blasfemiske, hårdtslående tekster skabte en intens hype omkring det mørke band.

I 2009 udkom deres debutalbum *Adversary*, som fik skubbet bandet ud over den nationale grænse og ind på de større scener i lande som England, Tyskland og USA.

I 2012 røg albummet *Hate* på gaden, som er et afkom af alt negativ energi omkring det moderne liv. Alt bliver spiddet på albummet, politik, religion, sociale og miljøbaserede problemer.

Bandet er inspireret af bands som The Black Dahlia Murder, Canibal Corpse og Morbid Angel.

De perfektionerer hurtige, melodiske guitar soli, tunge, mørke breakdowns og intense rytmer, der bærer Thy Art is Murders musik ind i et univers af mørke, kaos og had.

Thy is Murder tager de hårdtslående bands After The Burial, Justice For The Damned og Oceano med som special guests.

**Fakta om koncerten
​**Thy Art is Murder (AUS)
Fredag den 20. oktober kl. 19.00
Lille VEGA, Enghavevej 40, 1674 København V
Billetpris 225 kr. + gebyr
Billetsalget starter mandag den 22. maj via vega.dk og Ticketmaster